Komisijos sprendimas
2004 m. kovo 2 d.
dėl apsaugos priemonių, susijusių su tam tikrais gyvais gyvūnais ir gyvūninės kilmės produktais, kilusiais arba įvežamais iš Albanijos
(pranešta dokumentu Nr. C(2004) 618)
(tekstas svarbus EEE)
(2004/225/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [1], ypač į jos 18 straipsnio 1 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [2], ypač į jos 22 straipsnio 1 dalį,
kadangi:
(1) 1994 m. rugsėjo 20 d. Komisijos sprendimas 94/621/EB dėl apsaugos priemonių, susijusių su tam tikrais gyvais gyvūnais ir gyvūninės kilmės produktais, kilusiais arba įvežamais iš Albanijos [3], buvo kelis kartus iš esmės keičiamas [4]. Siekiant aiškumo ir racionalumo minėtas sprendimas turėtų būti kodifikuotas.
(2) Albanijoje buvo nustatyta choleros atvejų.
(3) Choleros buvimas Albanijoje gali kelti rimtą pavojų visuomenės sveikatai.
(4) Albanijos valdžios institucijos nesuteikia sveikatos garantijų, būtina uždrausti bet kokio pavidalo dvigeldžių moliuskų, dygiaodžių, gaubtagyvių ir jūrinių pilvakojų, taip pat vandenyje transportuojamų gyvų žuvų ir vėžiagyvių, kilusių arba įvežamų iš Albanijos, importą.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės uždraudžia bet kokio pavidalo dvigeldžių moliuskų, dygiaodžių, gaubtagyvių ir jūrinių pilvakojų, taip pat vandenyje transportuojamų gyvų žuvų ir vėžiagyvių, kilusių arba įvežamų iš Albanijos, importą.
2 straipsnis
Sprendimas 94/621/EB panaikinamas.
Nuorodos į panaikintą sprendimą laikomos nuorodomis į šį sprendimą ir aiškinamos pagal II priede pateiktą koreliacijos lentelę.
3 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 2 d.